પોતાને કભારજા કહી તેના જવાબમાં તેણે મોહિતાની મમ્મીને શંખણી કહી. એમાંથી હુંસાતુંસી વધતી ગઈ. બેઉની બોલાચાલી સાંભળીને મહોલ્લાની બીજી સ્ત્રીઓ ત્યાં પહોંચી ગઈ. પુરુષો પણ આવી ગયા. વાત વધતાં વધતાં ધક્કા-મુક્કી સુધી પહોંચી ગઈ. પછી બંને પક્ષો હાથ લાંબા કરી, કૂદી કૂદીને એકબીજાને મારવા જવા લાગ્યા. હવે મામલો મારામારી પર પહોંચી જવાની તૈયારીમાં હતો, એટલામાં આરાધ્યાનાં ઘરડાં દાદીમા ત્યાં આવી પહોંચ્યાં. તેઓ ટોળાની વચ્ચે પહોંચી ગયાં. પછી બધા સાંભળે તેમ તેમણે કહ્યું : ‘અરે અબુધો ! તમે આ શાનો કકળાટ માંડ્યો છે ? એક મહોલ્લામાં સાથે રહેનારાં તમને આ શોભે છે ? અત્યારે દિવાળીનું પનોતુ પર્વ ચાલી રહ્યું છે એનો તો વિચાર કરો. તહેવારના દિવસો તો આનંદ માણવાના દિવસો છે, લડવાના દિવસો નથી.’